CELEX: 31973R0907
Language: el
Date: 1973-04-03 00:00:00
Title: Κανονισμός (ΕΟΚ) αριθ. 907/73 του Συμβουλίου της 3ης Απριλίου 1973 περί ιδρύσεως Ευρωπαϊκού Ταμείου Νομισματικής Συνεργασίας

Avis juridique important

|

31973R0907

Κανονισμός (ΕΟΚ) αριθ. 907/73 του Συμβουλίου της 3ης Απριλίου 1973 περί ιδρύσεως Ευρωπαϊκού Ταμείου Νομισματικής Συνεργασίας  

Επίσημη Εφημερίδα αριθ. L 089 της 05/04/1973 σ. 0002 - 0005 Φινλανδική ειδική έκδοση: Κεφάλαιο 10 τόμος 1 σ. 0007  Ελληνική ειδική έκδοση: Κεφάλαιο 10 τόμος 1 σ. 0049  Σουηδική ειδική έκδοση: Κεφάλαιο 10 τόμος 1 σ. 0007  Ισπανική ειδική έκδοση: Κεφάλαιο 10 τόμος 1 σ. 0046  Πορτογαλική ειδική έκδοση : Κεφάλαιο 10 τόμος 1 σ. 0046 

ΚΑΝΟΝΙΣΜΟΣ (ΕΟΚ) αριθ. 907/73 ΤΟΥ ΣΥΜΒΟΥΛΙΟΥ της 3ης Απριλίου 1973 περί ιδρύσεως Ευρωπαϊκού Ταμείου Νομισματικής ΣυνεργασίαςΤΟ ΣΥΜΒΟΥΛΙΟΥ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  την συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,  την πρόταση της Επιτροπής,  την γνώμη της Συνελεύσεως,  την γνώμη της Οικονομικής και Κοινωνικής Επιτροπής,  Εκτιμώντας:  ότι το ψήφισμα του Συμβουλίου και των αντιπροσώπων των κυβερνήσεων των Κρατών μελών της 22ας Μαρτίου 1971 περί της κατά στάδια πραγματοποιήσεως της οικονομικής και νομισματικής ενώσεως εντός της Κοινότητος(1) προέβλεψε την ίδρυση Ευρωπαϊκού Ταμείου  Νομισματικής Συνεργασίας προοριζομένου να εξελιχθεί αργότερα σε κοινοτικό οργανισμό κεντρικών τραπεζών- ότι οι αρχηγοί Κρατών ή Κυβερνήσεων που συνήλθαν στο Παρίσι την 19η και 20ή Οκτωβρίου 1972 απεφάσισαν ότι το εν λόγω Ταμείο πρέπει να ιδρυθεί προ της 1ης Απριλίου 1973- ότι το Συμβούλιο εξήτασε τις γνώμες που εζητήθησαν επί του θέματος αυτού στο ψήφισμα του Συμβουλίου και των αντιπροσώπων των κυβερνήσεων των Κρατών μελών, της 21ης Μαρτίου 1972(2), από την Νομισματική Επιτροπή και την Επιτροπή Διοικητών των Κεντρικών  Τραπεζών- ότι το εν λόγω Ταμείο πρέπει να έχει ως στόχο να συμβάλει στην κατά στάδια πραγματοποίηση, μεταξύ των Κρατών μελών της Ευρωπαϊκής Οικονομικής Κοινότητος, μιας οικονομικής και νομισματικής ενώσεως, που στο τελικό της στάδιο θα χαρακτηρίζεται όσον αφορά  τις νομισματικές πλευρές της:  - είτε από την απόλυτη και αμετάκλητη μετατρεψιμότητα των κοινοτικών νομισμάτων μεταξύ τους, βάσει ανεκκλήτου συναλλαγματικής ισοτιμίας,  - είτε από την καθιέρωση κοινού νομίσματος- ότι είναι ήδη απαραίτητη η ανάθεση στο εν λόγω Ταμείo του καθήκοντος να διευκολύνει την συνεννόηση η οποία είναι αναγκαία για την καλή λειτουργία του συναλλαγματικού συστήματος που έχει καθιερωθεί εντός της Κοινότητος και την εκκαθάριση των υπολοίπων  που απορρέουν απο τις παρεμβάσεις σε κοινοτικά νομίσματα, να εξασφαλίζει με τον τρόπο αυτό τον πολυμερή χαρακτήρα των ενδοκοινοτικών διακανονισμών και να διαχειρίζεται ένα χρηματοδοτικό μηχανισμό, ο οποίος να συνδυάζει τον μηχανισμό βραχυπροθέσμου  νομισματικής υποστηρίξεως, που προβλέπεται από την συμφωνία της 9ης Φεβρουαρίου 1970 μεταξύ των κεντρικών τραπεζών της Κοινότητος, και τον μηχανισμό λίαν βραχυπροθέσμου χρηματοδοτήσεως, που προβλέπεται από την συμφωνία της 10ης Απριλίου 1972 μεταξύ των  εν λόγω κεντρικών τραπεζών- ότι η ανάθεση των αρμοδιοτήτων αυτών δεν αποτελεί παρά μόνο την πρώτη φάση της βαθμιαίας αναπτύξεως του εν λόγω Ταμείου και κατά συνέπεια χρειάζεται η διατύπωση του καταστατικού του Ταμείου να είναι τέτοια, ώστε να επιτρέπει την προοδευτική επέκταση των  αρμοδιοτήτων του- ότι η ίδρυση του Ταμείου αυτού είναι αναγκαία για την πραγματοποίηση των στόχων της Κοινότητος, και ειδικότερα για την προοδευτική προσέγγιση της οικονομικής πολιτικής των Κρατών μελών και για την καλή λειτουργία της κοινής αγοράς, καθώς και για την  πραγματοποίηση της οικονομικής και νομισματικής ενώσεως- ότι οι εξουσίες που απαιτούνται για την δημιουργία του Ταμείου αυτού δεν προβλέπονται από την συνθήκη- ότι θεωρείται σκόπιμο να διευκρινισθεί, ότι το εν λόγω Ταμείο υπόκειται στις γενικές διατάξεις των συνθηκών που αφορούν τις Ευρωπαϊκές Κοινότητες και που αναφέρονται σε θέματα προνομίων και ασυλιών καθώς και εξωσυμβατκής ευθύνης και απορρήτου.  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:   Άρθρο 1  Ιδρύεται Ευρωπαϊκό Ταμείο Νομισματικής Συνεργασίας, αποκαλούμενο εφ' εξής "Ταμείο", το οποίο έχει νομική προσωπικότητα.   Άρθρο 2  Το Ταμείο, στο πλαίσιο των αρμοδιοτήτων του, μεριμνά για την προαγωγή:  - της καλής λειτουργίας της προοδευτικής συμπτύξεως των περιθωρίων διακυμάνσεως των κοινοτικών νομισμάτων μεταξύ τους,  - των παρεμβάσεων σε κοινοτικά νομίσματα στις αγορές συναλλάγματος,  - των διακανονισμών μεταξύ Κεντρικών Τραπεζών, που τείνουν προς μία εναρμονισμένη πολιτική αποθεμάτων.   Άρθρο 3  Στο πρώτο στάδιο της λειτουργίας του, το Ταμείο έχει την ευθύνη της εξασφαλίσεως:  - της συνεννοήσεως που είναι αναγκαία για την καλή λειτουργία του συναλλαγματικού συστήματος που έχει καθιερωθεί εντός της Κοινότητος,  - του πολυμερούς χαρακτήρος των υπολοίπων που προκύπτουν από τις παρεμβάσεις των Κεντρικών Τραπεζών σε κοινοτικά νομίσματα, καθώς και του πολυμερούς χαρακτήρος των ενδοκοινοτικών διακανονισμών,  - της διαχειρίσεως της λίαν βραχυπροθέσμου χρηματοδοτήσεως, όπως αυτή προβλέπεται στην συμφωνία της 10ης Απριλίου 1972 μεταξύ των Κεντρικών Τραπεζών της διευρυμένης Κοινότητος, και της βραχυπροθέσμου νομισματικής υποστηρίξεως, όπως αυτή προβλέπεται στην  συμφωνία της 9ης Φεβρουαρίου 1970 μεταξύ των Κεντρικών Τραπεζών της Κοινότητος, στην οποία προσεχώρησαν οι Κεντρικές Τράπεζες της Δανίας, της Ιρλανδίας και του Ηνωμένου Βασιλείου με έναρξη ισχύος από 8ης Ιανουαρίου 1973, καθώς και της συνενώσεως των δύο  αυτών μηχανισμών σε ένα ανανεωμένο μηχανισμό.   Άρθρο 4  Οι διατάξεις των συμφωνιών που αναφέρονται στο άρθρο 3 τρίτη περίπτωση εφαρμόζονται από το Ταμείο ως κανόνες της διαχειρίσεώς του. Οι αναγκαίες τεχνικές προσαρμογές πραγματοποιούνται στις εν λόγω διατάξεις από το Διοικητικό Συμβούλιο του  Ταμείου, χωρίς εν τούτοις να μεταβληθούν τα ουσιώδη χαρακτηριστικά τους, και ειδικότερα οι διαδικασίες διαβουλεύσεως, τις οποίες περιλαμβάνουν.   Άρθρο 5  Το καταστατικό του Ταμείου παρατίθεται ως παράρτημα του παρόντος κανονισμού και αποτελεί αναπόσπαστο μέρος του.   Άρθρο 6  Ο παρών κανονισμός αρχίζει να ισχύει στις 6 Απριλίου 1973.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στο Λουξεμβούργο, στις 3 Απριλίου 1973.  Για το Συμβούλιο Ο Πρόεδρος R. VAN ELSLANDE  (1) ΕΕ αριθ. Α 28 της 27. 3. 1971, σ. 1.  (2) ΕΕ αριθ. Α 38 της 18.4.1972, σ. 3.      ΠΑΡΑΡΤΗΜΑ   ΚΑΤΑΣΤΑΤΙΚΟ ΤΟΥ ΕΥΡΩΠΑΪΚΟΥ ΤΑΜΕΙΟΥ ΝΟΜΙΣΜΑΤΙΚΗΣ ΣΥΝΕΡΓΑΣΙΑΣ   Άρθρο 1  Η διοίκηση και η διαχείριση του Ταμείου ασκείται από το Διοικητικό Συμβούλιο. Μέλη του Διοικητικού Συμβουλίου είναι τα μέλη της Επιτροπής των Διοικητών των Κεντρικών Τραπεζών των Κρατών μελών της Ευρωπαϊκής Οικονομικής Κοινότητος, η οποία  εδημιουργήθη με την απόφαση του Συμβουλίου της 8ης Μαΐου 1964 "περί της συνεργασίας μεταξύ των Κεντρικών Τραπεζών των Κρατών μελών της Ευρωπαϊκής Οικονομικής Κοινότητος"(1).  Σε περίπτωση κωλύματος, τα μέλη αυτά δύνανται να αντιπροσωπεύονται από άλλο μέλος του διοικητικού οργάνου του ιδρύματός των.  Στο διοικητικό Συμβούλιο παρευρίσκεται αντιπρόσωπος των νομισματικών αρχών του Λουξεμβούργου. Ο αντιπρόσωπος αυτός συμμετέχει στις αποφάσεις κάθε φορά που τα δικαιώματα και οι υποχρεώσεις του Μεγάλου Δουκάτου του Λουξεμβούργου δεν ασκούνται από την  Εθνική Τράπεζα του Βελγίου για λογαριασμό των δύο Κρατών της Οικονομικής Ενώσεως Βελγίου-Λουξεμβούργου.  Ένα μέλος της Επιτροπής συμμετέχει στις συνεδριάσεις του Διοικητικού Συμβουλίου, δύναται δε να αναπληρώνεται.   Άρθρο 2  Για την επίτευξη των στόχων του Ταμείου, το Διοικητικό Συμβούλιο ενεργεί στο πλαίσιο των γενικών κατευθύνσεων οικονομικής πολιτικής, οι οποίες καθορίζονται δυνάμει της συνθήκης από το Συμβούλιο, και σύμφωνα με τις οδηγίες που αυτό δύναται να  εκδίδει αποφασίζοντας ομοφώνως προτάσει της Επιτροπής.  Το Διοικητικό Συμβούλιο συντάσσει, την 30ή Ιουνίου και την 31η Δεκεμβρίου κάθε έτους έκθεση πεπραγμένων την οποία απευθύνει στο Συμβούλιο και στην Επιτροπή.   Άρθρο 3  Το Διοικητικό Συμβούλιο εκπροσωπεί το Ταμείο. Αποφασίζει για την οργάνωση του Ταμείου, την ανάθεση αρμοδιοτήτων και επίσης για τα πρόσωπα τα οποία δύνανται να δεσμεύουν το Ταμείο έναντι των τρίτων.  Το Διοικητικό Συμβούλιο δύναται να αναθέτει σε εκπρόσωπο την άσκηση τεχνικών καθηκόντων που αφορούν την εκτέλεση των πράξεων του Ταμείου.   Άρθρο 4  Στο πρώτο στάδιο της λειτουργίας του, και εφ' όσον υπάρχει ανάγκη, οι δαπάνες διοικήσεως του Ταμείου οι οποίες τυχόν δεν καλύπτονται από τα έσοδα, θα καλύπτονται με συνεισφορά των Κεντρικών Τραπεζών, κατά την κλίμακα κατανομής της  βραχυπροθέσμου νομισματικής υποστηρίξεως.   Άρθρο 5  Οι πράξεις του Ταμείου σε νομίσματα των Κρατών μελών εκφράζονται σε μια ευρωπαϊκή νομισματική λογιστική μονάδα, της οποίας η αξία είναι ίση προς 0,88867088 γραμμάρια καθαρού χρυσού.  Αν όλα τα Κράτη μέλη αναπροσαρμόσουν την ισοτιμία ή την κεντρική τιμή του νομίσματός τους ταυτόχρονα και προς την ίδια κατεύθυνση, η αξία της λογιστικής μονάδος αναπροσαρμόζεται αυτόματα:  - σε περίπτωση αναπροσαρμογής κατά την ίδια αναλογία: προς την κατεύθυνση και κατά την αναλογία της αναπροσαρμογής των ισοτιμιών ή των κεντρικών τιμών,  - σε περίπτωση αναπροσαρμογής κατά διαφορετική αναλογία: προς την κατεύθυνση της αναπροσαρμογής και κατά αναλογία ίση προς την μικρότερη αναπροσαρμογή ισοτιμίας ή κεντρικής τιμής, εκτός αν το Συμβούλιο αποφασίσει σημαντικότερη αναπροσαρμογή. Στην  περίπτωση αυτή, το Συμβούλιο αποφασίζει εντός τριών ημερών μετά την ημερομηνία της επίσημης ανακοινώσεως, στην οποία προβαίνει το Κράτος μέλος το οποίο πρώτο αναγγέλει αναπροσαρμογή της ισοτιμίας ή της κεντρικής τιμής του νομίσματός του, και σύμφωνα με  την διαδικασία που προβλέπεται στην τέταρτη παράγραφο. Ως ταυτόχρονες αναπροσαρμογές νοούνται οι αναπροσαρμογές της ισοτιμίας ή της κεντρικής τιμής των νομισμάτων των Κρατών μελών οι οποίες παρεμβάλλονται στο προαναφερόμενο διάστημα των τριών ημερών.  Κάθε άλλη αναπροσαρμογή της αξίας της λογιστικής μονάδος γίνεται από το Συμβούλιο που αποφασίζει ομοφώνως, προτάσει της Επιτροπής, μετά από γνώμη της Νομισματικής Επιτροπής και του Διοικητικού Συμβουλίου του Ταμείου.   Άρθρο 6  Σε κάθε Κράτος μέλος, το Ταμείο απολαύει της ευρύτερης νομικής ικανότητος που αναγνωρίζεται στα νομικά πρόσωπα από τις εθνικές νομοθεσίας. Δύναται ιδίως να αποκτά και να διαθέτει κινητή και ακίνητη περιουσία, να ανοίγει λογαριασμούς στις  Κεντρικές Τράπεζες των Κρατών μελών της Κοινότητος, και επίσης να συνάπτει συμβάσεις με αυτές, να δέχεται και να χορηγεί πιστώσεις, να επενδύει τα κεφάλαια τα οποία διαχειρίζεται, να προσλαμβάνει προσωπικό και να παρίσταται ενώπιον δικαστηρίου.   Άρθρο 7  Το πρωτόκολλο περί των προνομίων και ασυλιών των Ευρωπαϊκών Κοινοτήτων ισχύει επίσης για το Ταμείο, το Διοικητικό Συμβούλιο και το προσωπικό του Ταμείου.   Άρθρο 8  Η υποχρέωση του απορρήτου, η οποία προβλέπεται στο άρθρο 214 της συνθήκης, ισχύει για τα μέλη του Διοικητικού Συμβουλίου, για το μέλος της Επιτροπής που συμμετέχει στο Διοικητικό Συμβούλιο και για τον αναπληρωτή του, καθώς και για κάθε άλλο  πρόσωπο που συμμετέχει στις δραστηριότητες του Ταμείου.   Άρθρο 9  Επί θεμάτων εξωσυμβατικής ευθύνης, το άρθρο 215 της συνθήκης ισχύει για τις ζημίες που προξενούνται από το Ταμείο ή το προσωπικό του κατά την άσκηση των καθηκόντων τους.   Άρθρο 10  Το Διοκητικό Συμβούλιο καταρτίζει τον κανονισμό του Ταμείου. Ο εν λόγω κανονισμός υπόκειται στην ομόφωνη έγκριση του Συμβουλίου, μετά από γνώμη της Επιτροπής.    (1) ΕΕ αριθ. 77 της 21. 5. 1964, σ. 1206/64.